## El Consell aprova un crèdit extraordinari de 2.364 milions per a finançar els gastos excepcionals de reparació després de la riuada

*** Esta mesura permet a la Generalitat atendre gastos inajornables derivats dels danys suportats per persones, empreses, béns mobles o immobles i infraestructures públiques o privades
* Este crèdit es finançarà mitjançant operacions d’endeutament en les mateixes condicions que un crèdit anterior de 700 milions per a atendre les primeres necessitats de la postemergència**

El Consell ha aprovat un decret llei pel qual es concedix un crèdit extraordinari en el pressupost corrent de l’exercici 2025 de la Generalitat de 2.364.280.000 euros destinats a sufragar les mesures de resposta immediata i recuperació adoptades per la Generalitat des del passat 29 d’octubre per a fer front als gastos derivats de la riuada.

L’objecte és atendre gastos inajornables derivats dels danys suportats per les persones físiques o jurídiques, els béns mobles o immobles i les infraestructures públiques o privades a conseqüència de la riuada, que va motivar la declaració de ‘zona afectada greument per una emergència de protecció civil’ pel Consell de Ministres el passat 5 de novembre.

Este crèdit extraordinari es finançarà amb endeutament, incrementant el pressupost d’ingressos de la Generalitat en l’aplicació ‘Préstecs a llarg termini ens del sector públic’, en el marc i amb les condicions establides en el programa d’endeutament que autoritze l’Estat per a facilitar l’accés al finançament que la Generalitat requerisca per a fer front als gastos excepcionals de la riuada.

La norma inclou una referència a la necessitat de recórrer a un registre comptable diferenciat dels gastos excepcionals que es facen a conseqüència de la DANA i una habilitació específica per a agilitzar la distribució dels crèdits.

Els romanents de crèdits derivats de l’execució del crèdit extraordinari concedit per este decret llei s’incorporaran, amb independència del nivell d’execució comptable que tinguen, al pressupost que s’aprove per a l’exercici 2026.

Finalment, este decret llei arreplega una modificació puntual de la vigent Llei de pressupostos amb la finalitat d’incorporar un nou supòsit, associat a la DANA, que habilite per a sobrepassar automàticament el límit anual d’endeutament.

**Finançament de les mesures adoptades per a la recuperació**

El Reial decret llei 7/2024 pel qual s’adopten mesures urgents per a l’impuls del pla de resposta immediata, reconstrucció i rellançament davant dels danys causats per la DANA, va incloure una habilitació específica per a atendre els gastos extraordinaris a conseqüència de la inundació.

A conseqüència de tot això, el mes de desembre passat ja es va concedir un crèdit extraordinari de 700 milions d’euros perquè la Generalitat finançara les primeres actuacions de resposta en la postemergència.

Transcorreguts més de quatre mesos des de la riuada, s’han posat en marxa tot un conjunt d’actuacions per a assegurar, tant la resposta immediata a l’emergència de protecció civil, com per a facilitar la recuperació econòmica i social, destacant la posada en marxa d’una estructura organitzativa específica per a coordinar les diferents actuacions.

En este marc, el Govern d’Espanya ha previst un règim excepcional en matèria d’endeutament autonòmic en 2025 que, de manera excepcional, podrà autoritzar la Comunitat Valenciana a formalitzar noves operacions d’endeutament a llarg termini o assignar recursos amb càrrec als mecanismes addicionals de finançament per a cobrir les necessitats de finançament corresponents als gastos extraordinaris executats per esta comunitat autònoma en resposta a la situació d’emergència derivada de la inundació ocorreguda entre el 28 d’octubre i el 4 de novembre de 2024.

Esta regulació és fonamental perquè la Comunitat Valenciana puga fer front als desemborsaments que exigirà la reparació dels greus efectes que la DANA ha provocat en una part important del territori.

Fecha: 11/03/2025